กรมฝนหลวงและการบินเกษตร ออกปฏิบัติการทำฝนหลวง ลดปริมาณฝุ่นละอองในอากาศได้ดีขึ้นในหลายพื้นที่
กรมฝนหลวงและการบินเกษตร ออกปฏิบัติการทำฝนหลวง ลดปริมาณฝุ่นละอองในอากาศได้ดีขึ้นในหลายพื้นที่หลังจากที่พลเอก ประยุทธ์ จันทร์โอชา นายกรัฐมนตรี ได้สั่งการให้ทุกหน่วยที่เกี่ยวข้องเร่งแก้ไขปัญหาเฉพาะหน้า เพื่อลดปริมาณฝุ่นละอองในอากาศในพื้นที่ กทม.และปริมณฑล รวมถึงวางแผนในระยะยาว ล่าสุดกรมฝนหลวงและการบินเกษตรได้ออกปฏิบัติการทำฝนหลวงเมื่อวานนี้ ปรากฏว่าตั้งแต่เวลา 15.00 น. ได้เกิดฝนตกบริเวณเขตพญาไท ประเวศ บางกะปิ ห้วยขวาง และบางส่วนของ จังหวัดนนทบุรี และจังหวัดปทุมธานี ช่วยลดผลกระทบต่อสุขภาพของประชาชน เมื่อตรวจสอบค่าฝุ่นละอองในอากาศก่อนและหลังทำฝนหลวง พบว่า ปริมาณฝุ่นละอองในอากาศลดลงอย่างเห็นได้ชัด เช่น เขตบางขุนเทียน ลดลงจาก 82 เหลือ 72 ไมโครกรัมต่อ ลบ.ม. เขตพญาไท ลดลงจาก 53 เหลือ 43 เขตพระนคร ลดลงจาก 74 เหลือ 65 ตำบลปากน้ำ อำเภอเมือง จังหวัดสมุทรปราการ ตำบลอ้อมน้อย อำเภอกระทุ่มแบน จังหวัดสมุทรสาคร ลดลงจาก 66 เหลือ 60 เป็นต้น นายกรัฐมนตรี กำชับให้ดำเนินการอย่างต่อเนื่องจนกว่าสถานการณ์จะกลับเป็นปกติ พร้อมทั้งสั่งการให้ใช้มาตรการอื่นควบคู่ไปด้วย เช่น ควบคุมรถโดยสารที่ปล่อยควันดำ ฉีดละอองน้ำ ล้างถนน ฯลฯ เพื่อให้ปัญหาคลี่คลายโดยเร็วที่สุด นอกจากนี้ยังได้ขอความร่วมมือจากประชาชนทุกภาคส่วนอย่างจริงจัง เพราะจะทำให้การรับมือกับปัญหาเห็นผลเป็นลำดับ